《留题双溪阁书呈南剑守谢少卿》
宋代·李纲

华构何年玉斧修，规摹宏丽属贤侯。治成不废登临乐，望远宜穷水石幽。

千里烟云瞻北阙，四时风景冠南州。山如蟠踞成龙虎，剑有雌雄射斗牛。

天倚笔峰排玉笋，仙留篆石浸银钩。二川俯瞰丁为字，万室傍连蜃结楼。

樽俎幸容陪胜赏，笙歌更觉助清游。朝云暮雨滕王阁，明月清风白鹭洲。

梦草惠连留句法，游山安石继风流。尚能执笔从公赋，却恨归鞍不可留。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。